Musaka kutanga echi chihande mu %%?
Online Bible | NEW WORLD TRANSLATION OF THE HOLY SCRIPTURES (2013 REVISION)
Musaka kutanga echi chihande mu %%?
-
Navavafwelelesa cheka kuvasokola (1-13)
-
Chisaka chaMose naAlone (14-27)
-
Mose mwaya cheka kuli Fwalo (28-30)
6 Yehova ambile kuli Mose ngwenyi: “Naumona jino vyuma nangulinga kuli Fwalo.+ Nanguzachisa ngolo jami nakumulingisa asuule vaIsalele nakuvalovola mulifuchi lyenyi.”+
2 Kalunga ambile cheka kuli Mose ngwenyi: “Ami yami Yehova.
3 Ngwalisolwelenga kupwa nguKalunga Wangolo Josena+ kuli Apalahama, nakuli Isaka, nakuli Yakova, oloze kangwavalwezele+ lijina lyami ngwami yami Yehovako.+
4 Ngwavashikile lushiko lwakuvahana lifuchi lyaKanane, lize vazuzumanyinenga.+
5 Ngunamono jino omu vali nakulyonyinga vaIsalele vaze vahaka muundungo kuli vaEjipitu, kaha ngunanuka lushiko lwami.+
6 “Shikaho lweza vaIsalele ngwove, ‘Ami yami Yehova, nangukamisokola kuvyuma vali nakumilemuwisa vaEjipitu nakukamisokola nawa muundungo.+ Nangukazangamisa+ nawa vaEjipitu nakukamisokola nalivoko lyami lyangolo.
7 Ngocho namukapwa muvatu jami, kahami nangukapwa nguKalunga kenu.+ Namukatachikiza ngwenu ami yami Yehova Kalunga kenu uze mwakamisokola kuvyuma vali nakumilemuwisa vaEjipitu.
8 Nangukamitwala mulifuchi lize ngwalishingile kuhana Apalahama, naIsaka, naYakova. Nangukamihanalyo mukaliswane.+ Ami yami Yehova.’”+
9 Kufumaho Mose alwezele vaIsalele ou mujimbu, oloze vakiko kavamwivwililileko mwomwo vafutukile kumichima, kaha nawa vavayanjishilenga chikuma.+
10 Jino Yehova ahanjikile kuli Mose ngwenyi:
11 “Yako kuli Fwalo mwangana waEjipitu, ukamulweze asuule vaIsalele vafume mulifuchi lyenyi.”
12 Oloze Mose akumbulwile Yehova ngwenyi: “Tala! VaIsalele vanahono kungwivwilila,+ kahanyi Fwalo ikiye mwangwivwilila okunyi kangwatachikiza kanawa kuhanjikako?”+
13 Ngocho Yehova alwezele cheka Mose naAlone lushimbi vatela kulweza vaIsalele naFwalo mwangana waEjipitu lwakulovola vaIsalele mulifuchi lyaEjipitu.
14 Ava vakiko vatwamina vakuzuvo yavakakuluka javo: Vana vaLuvene mwanaIsalele watwatwa+ vapwile Hanoke, naPalu, naHezelone, naKalami.+ Eji jikiko jitanga jaLuvene.
15 Vana vaShimeyone vamalunga vapwile Yemwele, naYamine, naOhate, naYakine, naZohale, naShaulu uze asemene napwevo wakaKanane.+ Eji jikiko jitanga jaShimeyone.
16 Awa akiko majina avana vaLevi+ vamalunga kweseka nomu vasemukilile mujitanga javo: Ngeleshone, naKohate, naMelali.+ Kaha Levi ayoyele myaka 137.
17 Vana vaNgeleshone vamalunga vapwile Livinyi, naShimei kweseka najitanga javo.+
18 Vana vaKohate vamalunga vapwile Amalame, naIzahale, naHevelone, naUjiyele.+ Kaha Kohate ayoyele myaka 133.
19 Vana vaMelali vamalunga vapwile Mali, naMushi.
Eji jikiko jitanga javaLevi kweseka nomu vasemukilile mujitanga javo.+
20 Amalame ambachile Yokevete ndumbwaise kupwa puwenyi.+ Kaha asemene nenyi Alone naMose.+ Amalame ayoyele myaka 137.
21 Vana vaIzahale vamalunga vapwile Kola,+ naNefwenge, naJikili.
22 Vana vaUjiyele vamalunga vapwile Mishayele, naElezafwane,+ naShichili.
23 Jino Alone ambachile Elisheva, mwanaAminatave, ndumbwaNashone+ kupwa puwenyi. Kaha asemene nenyi Natave, naAvihu, naEleyaza, naItamale.+
24 Vana vaKola vamalunga vapwile Ashile, naElekana, naAviyasafwe.+ Eji jikiko jitanga javaKola.+
25 Eleyaza+ mwanaAlone ambachile mwanaPuchiyele kupwa puwenyi. Kaha asemene nenyi Fwinehase.+
Ava vakiko vatwamina vakujizuvo javakakuluka javaLevi kweseka najitanga javo.+
26 Kuchisemunwino chajitanga kaneji, kukiko kwafumine Alone naMose vaze Yehova alwezele ngwenyi: “Lovolenu vaIsalele mulifuchi lyaEjipitu mumayongomena mumayongomena.”+
27 Kaha Mose naAlone+ vakiko vahanjikile kuli Fwalo mwangana waEjipitu mangana alovole vaIsalele muEjipitu.
28 Halikumbi lize omu Yehova ahanjikile kuli Mose muEjipitu,
29 Yehova amulwezele ngwenyi: “Ami yami Yehova. Hanjika kuli Fwalo mwangana waEjipitu vyuma vyosena nguli nakukulweza.”
30 Mose ambile kuli Yehova ngwenyi: “Ami kangwatachikiza kanawa kuhanjikako, kaha Fwalo mwangwivwilila numba?”+
Share
Share
NEW WORLD TRANSLATION OF THE HOLY SCRIPTURES (2013 REVISION)
Kulovoka 6
Luvale
Tanga Mbimbiliya haInternet
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg
cjk_Latn eng_Latn cjk_Latn unk cjk_Latn unk luo_Latn unk cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn bem_Latn cjk_Latn cjk_Latn cjk_Latn umb_Latn tso_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn eng_Latn eng_Latn kor_Hang plt_Latn fij_Latn cjk_Latn eng_Latn